b'\n_START_ARTICLE_\n\xc4\xa6a\xc4\xa1ar Qim\n_START_SECTION_\nPregled\n_START_PARAGRAPH_\nMegalitni kompleks je na ju\xc5\xbenem robu otoka Malte, na grebenu, omejenem z mehkim globigerinskim apnencem. Vsa izpostavljena kamnina na otoku je bila odlo\xc5\xbeena med oligocenskim in miocenskim geolo\xc5\xa1kim obdobjem. Ta apnenec je druga najstarej\xc5\xa1a kamnina na Malti in zavzema pribli\xc5\xbeno 70\xc2\xa0% povr\xc5\xa1ine otoka.  Graditelji so ga uporabljali pri gradnji templjev._NEWLINE_Za tempeljsko fasado so zna\xc4\x8dilni trilitni vhod, zunanja klop in ortostati (vrsta velike kamnite plo\xc5\xa1\xc4\x8de na koncu). Ima \xc5\xa1irok prostor pred templjem z zadr\xc5\xbeevalno steno in prehod skozi sredi\xc5\xa1\xc4\x8de zgradbe, oblikovan po prilagojeni malte\xc5\xa1ki megalitski zasnovi.  Poseben vhod omogo\xc4\x8da dostop do \xc5\xa1tirih neodvisnih ograjenih prostorov, ki nadomestijo severozahodno apsido. _NEWLINE_Zna\xc4\x8dilnosti tempeljske arhitekture razkrivajo, da so veliko pozornosti namenili nastanitvi \xc5\xbeivali, ki so jih \xc5\xbertvovali, \xc5\xbegalnim daritvam in obrednim prostorom. Vdolbine so bile uporabljene za hranjenje ostankov \xc5\xbertvovanih \xc5\xbeivali. Pri izkopavanju so odkrili \xc5\xa1tevilne kipce bo\xc5\xbeanstev in odli\xc4\x8dno okra\xc5\xa1eno keramiko._NEWLINE_V templju ali okolici ni grobov, niti v malte\xc5\xa1kih templjih niso odkrili nobenih \xc4\x8dlove\xc5\xa1kih kosti.  Na\xc5\xa1li pa so kosti \xc5\xa1tevilnih \xc5\xbeivali. Pokazalo se je, da je bil kompleks \xc4\xa6a\xc4\xa1ar Qim zgrajen v treh fazah, za\xc4\x8deli so s severnimi apsidami \xe2\x80\x93 staremu templju je sledil nov tempelj in kon\xc4\x8dno celotna struktura._NEWLINE_Nekaj sto metrov od templja je eden od trinajstih stra\xc5\xbenih stolpov, ki jih je zgradil veliki mojster Martin de Redin, in se imenuje stolp \xc4\xa6amrija. V bli\xc5\xbeini je spomenik generalu siru Walterju Norrisu Congrevu, guvernerju Malte od leta 1924 do 1927. Vas Qrendi je \xc5\xa1e 2 km jugozahodno od tempeljskega kompleksa.\n_START_SECTION_\nTempeljski kompleks\n_START_PARAGRAPH_\nSestavljajo ga glavni tempelj in tri dodatne megalitske strukture. Glavni tempelj je bil zgrajen med 3600 in 3200 pr. n. \xc5\xa1t. Severne ru\xc5\xa1evine so precej starej\xc5\xa1e. Zunanji vhod je notranji prehod in povezuje \xc5\xa1est velikih komor. Desna apsida je zgrajena kot lok, ki prepre\xc4\x8duje spu\xc5\xa1\xc4\x8danje navpi\xc4\x8dnih plo\xc5\xa1\xc4\x8d navznoter. Zunanja stena, zgrajena iz velikih pokon\xc4\x8dnih blokov, projicira navznoter, s \xc4\x8dimer ustvarja izredno trdno zgradbo. Ta vhodni prehod in prvo dvori\xc5\xa1\xc4\x8de sledita malte\xc5\xa1kemu megalitskemu vzorcu, vendar pa je bila ta oblika precej spremenjena, ko je gradnja napredovala. Severovzhodno apsido so nadomestili s \xc5\xa1tirimi neodvisnimi zaprtimi prostori._NEWLINE_\xc4\xa6a\xc4\xa1ar Qim ima osnovno arhitekturno zasnovo podobno kot tempeljski kompleks Mnajdra, Tarxien in \xc4\xa0gantija. Osnovna oblika vklju\xc4\x8duje prostor pred templjem in fasado, podolgovate ovalne komore, polkro\xc5\xbene vdolbine in osrednji prehod, ki povezuje komore. Ta konfiguracija se obi\xc4\x8dajno imenuje trilist (trifoil). Morda oblika templja posnema sveto skulpturo, ki je v njih.\n_START_SECTION_\nProstor pred templjem\n_START_PARAGRAPH_\nObmo\xc4\x8dje pred zunanjo steno zaseda obse\xc5\xbeen rob, tlakovan z velikimi, nepravilnimi plo\xc5\xa1\xc4\x8dami. To so trdna tla, prekrita z velikimi bloki, ki so bili neko\xc4\x8d del sten ali vrsta komor. Eden od tlakovcev je preboden, teorija pravi, da se je uporabljal kot kamin.  Predprostor je zelo podoben predprostoru v ju\xc5\xbenem templju v Mnajdri.\n_START_SECTION_\nStanovanjske hi\xc5\xa1e in bastijon\n_START_PARAGRAPH_\nSkupina srednje velikih kamnov sestavlja majhna, polkro\xc5\xbena obmo\xc4\x8dja, ki se obi\xc4\x8dajno imenujejo "stanovanjske hi\xc5\xa1e". Poleg teh \xc5\xa1tirih pravokotnih monolitov (velikih kamnov) debeline pribli\xc5\xbeno 2 metra je pravokoten prostor, ki pusti vhod v en kot._NEWLINE_Bastijon je obkro\xc5\xbeen s templjem in je zgrajen iz velikih kamnitih blokov. Njegova zahodna stena je dolga pribli\xc5\xbeno 20 metrov, zaobljena proti glavnemu templju in zunanjemu sveti\xc5\xa1\xc4\x8du, verjetno zaradi za\xc5\xa1\xc4\x8dite pred divjimi \xc5\xbeivalmi, ki so takrat \xc5\xbeivele na otokih.  Tempelj je bil ugleden tudi kot svet prostor._NEWLINE_Na fasadi je najve\xc4\x8dji kamen, ki je bil uporabljen v malte\xc5\xa1ki megalitski arhitekturi, tehta 57 ton.  Pokon\xc4\x8dni menhir je visok 5,2 m. Erozija je prizadela zunanjo ju\xc5\xbeno steno, kjer so ortostati izpostavljeni morskim vetrovom. V tiso\xc4\x8dletjih je tempelj prestal hude vremenske razmere in povr\xc5\xa1insko erozijo.\n_START_SECTION_\nSeverni tempelj\n_START_PARAGRAPH_\nSeverni tempelj je najstarej\xc5\xa1i del, ima ovalno komoro s polkro\xc5\xbeno apsido na vsaki strani. Za drugim vhodom je \xc5\xa1e ena komora s podobnimi apsidami._NEWLINE_Severni tempelj ima tri izolirane plasti tal . Tlak na najvi\xc5\xa1ji ravni ni zaznamovan z daritvenim ognjem v primerjavi s spodnjimi plastmi. Z razli\xc4\x8dnimi metodami, ki se uporabljajo pri poliranju kamna, so znanstveniki utemeljili, da trije sloji tlaka ponazarjajo tri glavne premike v konstrukciji._NEWLINE_Ob stenah severnega templja in drugih delih strukture so kamnite krogle razli\xc4\x8dnih velikosti. Domnevajo, da so bili to valji, ki so se uporabljali za prevoz megalitov . Izkopi so pokazali, da so ti valji zakopani pod megalite, kar prispeva k trdnemu temelju.\n_START_SECTION_\n\xc5\xbdenski prostori\n_START_PARAGRAPH_\nPrva ni\xc5\xa1a severnega templja ima okrogel kamnit steber in pravokotno plo\xc5\xa1\xc4\x8do, ki je navpi\xc4\x8dno pred stebrom. Opore na plo\xc5\xa1\xc4\x8di so kroglaste vdolbine, ki so morda bile dr\xc5\xbeala, v katerih so stale majhne posode za obredno zlivanje teko\xc4\x8din (libacija). Za izkopane posode je zna\xc4\x8dilen poseben ovalen podstavek, ki je zasnovan tako, da stoji pokon\xc4\x8dno, \xc4\x8de je postavljen na plo\xc5\xa1\xc4\x8do._NEWLINE_Ostanki vertikalnih blokov, ki so neko\xc4\x8d obrobljali vdolbine, so \xc5\xa1e danes opazni. Desno od te komore je \xc5\xa1e ena odprtina z akusti\xc4\x8dno odprtino, imenovano "orakljeva luknja". Zvok je pre\xc5\xa1el z glavne komore v vdolbino in nasprotno. Luknja je bila povezana tudi s poletnim solsticijem. Na desni strani komore je vodoraven blok, ki se je lahko uporabljal za sedenje.\n_START_SECTION_\nGlavni tempelj\n_START_PARAGRAPH_\nZa tempeljskim vhodom je ovalen prostor, dolg 14,3 m in \xc5\xa1irok 5,5 m, z velikimi kamnitimi stenami, ki je bil prvotno prekrit. Dve apsidi sta lo\xc4\x8deni od osrednjega dvori\xc5\xa1\xc4\x8da z dvema navpi\xc4\x8dnima plo\xc5\xa1\xc4\x8dama, ki sta prebodeni s pravokotno odprtino. Te odprtine naj bi bile okra\xc5\xa1ene z zavesami, da bi omejili dostop do stranskih apsid._NEWLINE_Sredi\xc5\xa1\xc4\x8dno obmo\xc4\x8dje je tlakovano z dobro postavljenimi gladkimi bloki, vzdol\xc5\xbe obzidja pa so nizki kamniti oltarji, prvotno okra\xc5\xa1eni z jamskimi znamenji. Nekateri od teh blokov so umazani od ognja. Leta 1839 so arheologi na tem dvori\xc5\xa1\xc4\x8du odkrili pomembne predmete, ki so zdaj razstavljeni v muzeju v Valletti. To so kamniti kipci, oltarni kamen z globokimi rezbarijami, ki ponazarjajo rastline, kamnita plo\xc5\xa1\xc4\x8da s spiralami v reliefu in premaknjen pragoven kamen._NEWLINE_Desna apsida je neko\xc4\x8d imela ogrado, morda za zadr\xc5\xbeevanje \xc5\xbeivali. Leva apsida ima na levi visok oltarni trilit, dva na desni in en v manj\xc5\xa1i komori. Dodatna komora zdru\xc5\xbeuje osrednje dvori\xc5\xa1\xc4\x8de, ni\xc5\xa1o in desno apsido.\n_START_SECTION_\nNi\xc5\xa1e\n_START_PARAGRAPH_\nVhod v majhno ogrado sledi izdelani ozna\xc4\x8deni jami, ki jo obdajajo izrazito oblikovani kamniti oltarji z zaobljenimi in dvignjenimi robovi. Noga enega oltarja je prebodena z dvema elipti\xc4\x8dnima luknjama, ena nad drugo._NEWLINE_Vhod v ogrado je dobro utrjen in lepo obdan s plo\xc5\xa1\xc4\x8dami na koncu. Prag ima nekaj koni\xc4\x8dnih jarkov, povezanih na vrhu, ki prikazujejo "vrvne luknje" , ki jih vidimo v \xc5\xa1tevilnih drugih malte\xc5\xa1kih templjih. Te\xc5\xbeke plo\xc5\xa1\xc4\x8de sestavljajo ni\xc5\xa1o levo od vhoda, na desni ima cela oltar, zgrajen iz enega samega kamnitega kamna, in je globoko razbarvan z ognjem. Domnevajo, da je bil ta prostor najsvetej\xc5\xa1i prostor templja._NEWLINE_Na prednjem delu ograde se prehod raz\xc5\xa1iri v \xc5\xa1tirikotno obmo\xc4\x8dje z izdelano celo na koncu. Plo\xc5\xa1\xc4\x8da vi\xc5\xa1ine 0,9 m blokira vhod v celo na ravni tal, druga plo\xc5\xa1\xc4\x8da pa na dveh stebrih. Ta postavitev zmanj\xc5\xa1a celoten odsek v odprtino, podobno pravokotnemu oknu. Poleg te odprtine je majhna soba. Prvi, ki so izkopavali, niso poro\xc4\x8dali, kaj je bilo ugotovljeno v tem prehodu. V primerjavi s templji v Tarxienu se domneva, da so bile v njem kosti \xc5\xbertvovanih \xc5\xbeivali in obredno zlomljena keramika.\n_START_SECTION_\nVodni kraj\n_START_PARAGRAPH_\nIl-Misqa (angle\xc5\xa1ko Watering Place \xe2\x80\x93 vodni kraj) je ravno obmo\xc4\x8dje golega kamna na vrhu hriba blizu tempeljskega kompleksa. Ima sedem zvonastih rezervoarjev , ki pozimi \xc5\xa1e vedno zadr\xc5\xbeujejo de\xc5\xbeevnico s povpre\xc4\x8dno koli\xc4\x8dino padavin. Od sedmih ima pet izvirov vodo; trije izviri nimajo ve\xc4\x8d vode, so najgloblji in so povezani kot ena sama cisterna skozi podzemne kanale. Monolit prekriva eno od suhih lukenj in domnevajo, da je bil uporabljen za \xc4\x8drpanje vode iz vrtine. Osmi izvir pa je zara\xc5\xa1\xc4\x8den s figovim drevesom._NEWLINE_Vodni kanali, vrezani na povr\xc5\xa1ino skale, porazdelijo de\xc5\xbeevnico v vodnjake posami\xc4\x8dno, voda v kateri koli vdolbini pa se ohranja sorazmerno, kot tista v neposrednem sosednjem izviru.\n_START_SECTION_\nIzkopavanje in rekonstrukcija\n_START_PARAGRAPH_\n\xc4\xa6a\xc4\xa1ar Qim so prvi\xc4\x8d raziskali kraljevi in\xc5\xbeenirji leta 1839 na javne stro\xc5\xa1ke v obdobju guvernerja sira Henryja Bouverieja J. G. Vanca. V dveh kratkih mesecih je uradnik izdelal na\xc4\x8drt zgradb in poslal v Valletto kamnit oltar, okra\xc5\xa1eno plo\xc5\xa1\xc4\x8do in sedem kamnitih kipcev, ki so zdaj razstavljeni v muzeju v Valletti. Poro\xc4\x8dilo o njegovih izkopavanjih je bilo objavljeno leta 1842. _NEWLINE_Leta 1885 je dr. A. A. Caruana opravil nadaljnja izkopavanja in objavil dolgo poro\xc4\x8dilo z izdelanimi na\xc4\x8drti, deli in stali\xc5\xa1\xc4\x8di, ki jih je pripravil dr. Philip Vassallo z oddelka za javna dela._NEWLINE_Nadaljnja izkopavanja so bila leta 1909, in sicer sta izkopavala sir Themistocles Zammit in Thomas Eric Peet. Britanska \xc5\xa1ola v Rimu je usmerjala poznej\xc5\xa1a izkopavanja, da bi zagotovila poistovetenje vseh ru\xc5\xa1evin na obmo\xc4\x8dju \xc4\xa6a\xc4\xa1ar Qima. _NEWLINE_Sir Themistocles je bil v raziskovalnem svetu, ki je bil dolo\xc4\x8den na prvem mednarodnem kongresu predzgodovinske in prazgodovinske znanosti ( First International Congress of Prehistoric and Protohistoric Science)._NEWLINE_Leta 1910 so bila okoli\xc5\xa1ka polja skrbno preiskana, ru\xc5\xa1evine pa so natan\xc4\x8dno pregledali \xc4\x8dlani britanske \xc5\xa1ole v Rimu, ki so popravili nekatere po\xc5\xa1kodovane strukture in naredili bogato zbirko \xc4\x8drepinj, kremenovih, kamnitih in glinenih predmetov, ki so zdaj shranjeni v muzeju v Valletti._NEWLINE_Tempelj je bil uvr\xc5\xa1\xc4\x8den na seznam starin leta 1925. _NEWLINE_17. septembra 1949 so odkrili tri kipce in ve\xc4\x8d kosov veliko ve\xc4\x8djega kamnitega kipa, pokopanega pod pravokotnim kamnom. 31. marca 1950 je bila odkrita Malte\xc5\xa1ka venera, ki ima podobne zna\xc4\x8dilnosti kot kipci iz \xc4\xa6a\xc4\xa1ar Qima. Odsotnost spolnih zna\xc4\x8dilnosti na bolj razvitih vrstah malte\xc5\xa1kih kultnih kipcev lahko pomeni, da ne predstavljajo dejanskega spola. _NEWLINE_V 1950-ih je bilo malo storjeno, da bi obnovili tempelj, razen za okrepitev ali zamenjavo ve\xc4\x8d kamnov, vklju\xc4\x8dno z nadstre\xc5\xa1kom. Zavetje  je zgradila Heritage Malta, da bi za\xc5\xa1\xc4\x8ditili templje pred nadaljnjo erozijo. V bli\xc5\xbeini templja je bil nad prvotno majhno restavracijo zgrajen center za obiskovalce. Tu je avditorij za avdiovizualno predstavitev in razstavni prostor, v katerem so predmeti in reprodukcije iz arheolo\xc5\xa1kega muzeja ter interaktivni razstavni predmeti._NEWLINE_Nove strukture so bile v sredi\xc5\xa1\xc4\x8du nekaterih polemik. Po poro\xc4\x8dilih Agencije za okolje in na\xc4\x8drovanje (Malta Environment and Planning Authority) so bile gradnje omejene na kamnolom Mag\xc4\xa7laq (v bli\xc5\xbeini Mnajdre) in ne poleg templjev \xc4\xa6a\xc4\xa1ar Qim, zato so zavajajo\xc4\x8de.'